KIRJALLINEN KYSYMYS E-2087/02

esittäjä(t): Bob van den Bos (ELDR) neuvostolle

(12. heinäkuuta 2002)

Aihe: Orjuus

Toukokuun lopussa presidentti Bushin perustama korkeista edustajista koostuva eurooppalais-yhdysvaltalainen tutkimuskomissio julkisti muistion Sudanin tilanteesta. Ryhmä syytti Sudanin hallitusta orjuuden edistämisestä. Orjuutta ei ole vain Afrikassa, vaan myös islaminuskoisissa Persianlahden maissa, Kaukasuksen alueella ja Kaakkois-Aasiassa.

1. Onko neuvosto tietoinen kyseisestä muistiosta? Mitä poliittisia johtopäätöksiä neuvosto voi siitä tehdä?

2. Onko neuvosto tietoinen AKT-valtioissa esiintyvästä orjuudesta? Jos on, mihin toimiin se aikoo ryhtyä, jotta orjuus lakkautettaisiin näissä valtioissa?

3. Käsitelläänkö tilannetta poliittisissa keskusteluissa? Jos käsitellään, mihin tuloksiin on päästy? Jos ei käsitellä, miksi ei?

4. Mitä pakotteita neuvosto voi määrätä, jos edistymistä ei saavuteta orjuutta harjoittavissa AKT-valtioissa?

Vastaus

(19. joulukuuta 2002)

Neuvosto on pannut merkille vaikutusvaltaisten henkilöiden kansainvälisen ryhmän laatiman, USA:n senaattorin John Danforthin esittelemän ja USA:n Afrikan asioiden viraston 22. toukokuuta 2002 julkaiseman raportin orjuudesta, ihmiskaappauksista ja pakkotyöstä Sudanissa. Neuvosto aikoo myöhemmin keskustella raportin eri osista mahdollisesti poliittisen vuoropuhelun seurannan yhteydessä.

Neuvosto hyväksyi Sudania koskevat päätelmät 17. kesäkuuta 2002. Neuvosto korostaa niissä, että EU:n tärkein tavoite suhteissa Sudaniin on edistää rauhanponnistuksia, ihmisoikeuksien kunnioittamista sekä humanitaarista oikeutta, jotka ovat kansallisen ja alueellisen vakauden edellytys. EU:n tavoitteena on lisäksi toimia demokratian ja oikeusvaltion periaatteen edistämiseksi sekä köyhyyden torjumiseksi, sillä kyseiset asiat ovat sidoksissa toisiinsa.

Neuvosto on pannut tyytyväisenä merkille, että EU ja Sudan ovat aloittaneet keskinäisen vuoropuhelun sen jälkeen, kun troikka viimeksi vieraili Khartumissa joulukuussa 2001, ja merkinnyt tiedoksi tähän mennessä tapahtuneen kehityksen. EU on keskustellut ihmisoikeustilanteesta Sudanin hallituksen kanssa ja ilmaissut siihen liittyvän huolensa. Neuvosto on hyväksynyt EU:n Sudanin rauhanprosessia koskevan toimintamallin korostaen EU:n kehotusta yleisen aselevon solmimiseksi kokonaisvaltaisen ja oikeudenmukaisen rauhanneuvotteluprosessin puitteissa. EU:n ja Sudanin marraskuusta 1999 saakka käymää vuoropuhelua on tarkoitus tarkistaa uudelleen joulukuussa 2002. EU:n kehitysyhteistyön aloittaminen uudelleen Sudanin kanssa riippuu rauhanneuvotteluissa tapahtuneesta edistymisestä.

Kansainvälisistä toimista mainittakoon, että EU teki vuonna 2001 YK:n yleiskokouksen 56. istunnon kolmannessa komiteassa ja vuonna 2002 ihmisoikeustoimikunnan 58. istunnossa tiiviissä yhteistyössä asianomaisten erityisraportoijien kanssa uudelleen aloitteet maakohtaisista päätöslauselmista, joissa käsitellään Sudanin ihmisoikeustilannetta. Sudanin hallitusta kehotettiin voimakkaasti muun muassa estämään ja lopettamaan naisten ja lasten kaappaukset ja heidän alistamisensa pakkotyöhön tai vastaaviin olosuhteisiin sekä torjumaan kaikenlainen kidutus ja julma, epäinhimillinen tai halventava kohtelu.

Ihmisoikeudet otetaan säännöllisesti esille EU:n poliittisessa vuoropuhelussa kolmansien maiden kanssa. Kun neuvoston tiedossa on erityisiä ja toteen näytettyjä väitteitä, konkreettiset tapaukset otetaan käsiteltäviksi. EU korostaa johdonmukaisesti, että orjuus ja siviilien kaappaukset on kielletty kansainvälisessä oikeudessa.

AKTEY-kumppanuussopimuksen allekirjoittajamaat, joihin myös Sudan kuuluu, ovat yksimielisiä siitä, että ihmisoikeuksien, demokratian periaatteiden ja oikeusvaltion periaatteen kunnioittaminen tukee osapuolten kotimaista ja kansainvälistä politiikkaa ja että ne ovat sopimuksen kulmakiviä. Jos osapuolten kesken säännöllisesti käytävästä vuoropuhelusta huolimatta jompikumpi osapuolista katsoo, että toinen osapuoli on jättänyt täyttämättä jonkin sopimuksesta aiheutuvan velvoitteen, se voi vaatia toista osapuolta neuvottelemaan toimenpiteistä, joihin tilanteen korjaamiseksi on ryhdytty tai ryhdytään. Jos neuvottelut eivät johda hyväksyttävään ratkaisuun, voidaan toteuttaa aiheellisia toimenpiteitä.